Úradný vestník L 148 , 15/06/1999 S. 0044 - 0045



Rozhodnutie Komisie z 31. mája 1999, ktorým sa uznáva úplnosť dokumentácie predloženej na podrobné preskúmanie s cieľom zaradiť ZA 1296 (mesotrione), lodosulphuron-methyl-sodium (AEF 115008), Silthiopham (MON 65500) a Gliocladium catenulatum do prílohy I smernice Rady 91/414/EHS o uvádzaní prípravkov na ochranu rastlín na trh (oznámené pod číslom dokumentu C (1999) 1400) (Text s významom pre EHP) (1999/392/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/414/EHS [1] z 15. júla 1991 o uvádzaní prípravkov na ochranu rastlín na trh, zmenenú a doplnenú smernicou Rady 1999/1/ES [2], najmä na jej článok 6 ods. 3, (1) keďže smernica 91/414/EHS (ďalej len "smernica") ustanovila vypracovanie zoznamu spoločenstva účinných látok povolených na použitie do prípravkov na ochranu rastlín; (2) keďže žiadatelia predložili dokumentácie pre štyri účinné látky orgánom členských štátov s cieľom zaradiť účinné látky do prílohy I smernice; (3) keďže dokumentáciu pre účinnú látku ZA 1296 (mesotrione) predložila spoločnosť Zeneca Agrochemicals orgánom Spojeného kráľovstva 23. apríla 1998; (4) keďže dokumentáciu pre účinnú látku lodosulfuron-methyl-sodium (AEF 115008) predložila spoločnosť Hoechst Schering Agrevo GmbH nemeckým orgánom 14. decembra 1998; (5) keďže dokumentáciu pre účinnú látku Silthipham (MON 65500 predložila spoločnosť Monsanto Crop Protection írskym orgánom 14. decembra 1998; (6) keďže dokumentáciu pre účinnú látku Gliocladium catenulatum predložila spoločnosť Kemira Agro Oy fínskym orgánom 19. mája 1998; (7) keďže uvedené orgány oznámili Komisii výsledky prvého preskúmania úplnosti dokumentácie v súvislosti s požiadavkami týkajúcimi sa údajov a informácií ustanovenými v prílohe II a pre aspoň jeden prípravok na ochranu rastlín obsahujúci uvedenú účinnú látku v prílohe III smernice; keďže následne v súlade s ustanoveniami článku 6 ods. 2 žiadateľ predložil dokumentáciu Komisii a ostatným členským štátom; (8) keďže dokumentácie pre ZA 1296 (mesotrione), lodosulfuron-methyl-sodium (AEF 115008), Silthiopham (MON 65500) a Gliocladium catenulatum boli predložené Stálemu výboru pre ochranu rastlín 11. februára 1999; (9) keďže článok 6 ods. 3 smernice vyžaduje, aby sa na úrovni spoločenstva potvrdilo, že dokumentácia v zásade spĺňa požiadavky týkajúce sa údajov a informácií ustanovených v prílohe II a pre aspoň jeden prípravok na ochranu rastlín obsahujúci uvedenú účinnú látku v prílohe III smernice; (10) keďže takéto potvrdenie je potrebné na získanie podrobného preskúmania dokumentácie, a takisto na to, aby členské štáty mohli poskytnúť predbežné registrácie pre prípravky na ochranu rastlín obsahujúce účinnú látku, ktoré spĺňajú podmienky ustanovené v článku 8 ods. 1 smernice, najmä podmienku podrobného hodnotenia účinných látok a prípravkov na ochranu rastlín podľa požiadaviek smernice; (11) keďže toto rozhodnutie nevylučuje možnosť žiadať od žiadateľa ďalšie údaje alebo informácie, ak sa v priebehu podrobného preskúmania zistí, že takéto informácie alebo údaje sa potrebné pre prijatie rozhodnutia; (12) keďže členské štáty a Komisia súhlasia, že Spojené kráľovstvo vykoná podrobné preskúmanie dokumentácie pre ZA 1296 (mesotrione), že Nemecko vykoná podrobné preskúmanie dokumentácie pre lodosulfuron-methyl-sodium (AEF 115008), že Írsko vykoná podrobné preskúmanie dokumentácie pre Silthiopham (MON 65500), a že Fínsko vykoná podrobné preskúmanie dokumentácie pre Gliocladium catenulatum; (13) keďže Spojené kráľovstvo, Nemecko, Írsko a Fínsko oznámia závery svojich preskúmaní spolu s odporúčaniami na zaradenie alebo nezaradenie a podmienky s tým súvisiace Komisii čo najskôr, a najneskôr v lehote jedného roka; keďže prijatie tejto správy o podrobnom preskúmaní bude pokračovať odbornými stanoviskami všetkých členských štátov v rámci Stáleho výboru pre zdravie rastlín; (14) keďže opatrenia ustanovené v tomto rozhodnutí sú v súlade so stanoviskom Stáleho výboru pre zdravie rastlín, PRIJALA TOTO ROZHODNUTIE: Článok 1 S ohľadom na navrhované použitia, nasledujúce dokumentácie v zásade spĺňajú požiadavky týkajúce sa údajov a informácií ustanovených v prílohe II a pre aspoň jeden prípravok na ochranu rastlín obsahujúci uvedenú účinnú látku v prílohe III smernice: 1. Dokumentácia, ktorú predložila spoločnosť Zeneca Agrochemicals Komisii a členským štátom s cieľom zaradiť účinnú látku ZA 1296 (mesotrione) do prílohy I smernice 91/414/EHS a ktorá bola predložená Stálemu výboru pre ochranu rastlín 11. februára 1999. 2. Dokumentácia, ktorú predložila spoločnosť Hoechst Schering Agrevo GmbH Komisii a členským štátom s cieľom zaradiť účinnú látku lodosulfuron-methyl-sodium (AEF 115008) do prílohy I smernice 91/414/EHS a ktorá bola predložená Stálemu výboru pre ochranu rastlín 11. februára 1999. 3. Dokumentácia, ktorú predložila spoločnosť Monsanto Crop Protection Komisii a členským štátom s cieľom zaradiť účinnú látku Silthipham (MON 65500) do prílohy I smernice 91/414/EHS a ktorá bola predložená Stálemu výboru pre ochranu rastlín 11. februára 1999. 4. Dokumentácia, ktorú predložila spoločnosť Kemiro Agro Oy Komisii a členským štátom s cieľom zaradiť účinnú látku Gliocladium catenulatum do prílohy I smernice 91/414/EHS a ktorá bola predložená Stálemu výboru pre ochranu rastlín 11. februára 1999. Článok 2 Toto rozhodnutie je adresované členským štátom. V Bruseli 31. mája 1999 Za Komisiu Franz Fischler člen Komisie [1] Ú. v. ES L 230, 19.8.1991, s. 1. [2] Ú. v. ES L 21, 28.1.1999, s. 21. --------------------------------------------------